# Uta Barth

Uta Barth (Berlín, 29 de gener de 1958) és una fotògrafa contemporània alemanya que explora la naturalesa de la visió a través de la fotografia abstracta. Actualment resideix a Los Angeles, Califòrnia.

## Biografia

Uta Barth va passar la seva infància a Berlín però es va traslladar als Estats Units quan era una adolescent. Va obtenir una beca per la Universitat de Califòrnia a Davis l'any 1982 i va fer un màster en Belles Arts a la mateixa universitat a Los Angeles l'any 1985.
El seu primer treball va ser una combinació de pintura i fotografia, i va desencadenar en el desenvolupament del seu estil actual: fotografies borroses on les qualitats naturals de la llum, la captura de moments fugaços i incidentals, que són el més rellevant i característic de la seva fotografia, la converteixen en una obra molt personal. Des del principi del seu treball l'artista aplicava la idea d'enfosquir la imatge per tal de posar en relleu el procés fotogràfic, i així ha continuat al llarg de la seva evolució artística.
Actualment Uta Barth treballa com a professora al departament d'art de la Universitat de Califòrnia, a Riverside.
L'obra d'Uta Barth ha estat exposada al Museu Guggenheim de Bilbao, al Museu d'Art Contemporani de Los Angeles, al Tate Modern de Londres i al Museu d'Art Contemporani de Massachusetts.

## Anàlisi de l'obra

Uta Barth crea un tipus de fotografia que examina la diferència entre com un humà veu la realitat i quin és l'objectiu de la càmera fotogràfica.
La seva obra es mostra habitualment en grups de dues o més fotografies que ens fan recordar díptics. Uta Barth és considerada per les seves fotografies “buides”, les quals freguen l'abstracció pictòrica. Les fotografies d'aquesta artista normalment no es basen en el fet figuratiu, les seves obres estan més aviat desenfocades, borroses, retallades i, sovint, no tenen un subjecte en primer pla, sinó que l'atmosfera i la llum es converteixen en objectes essencials de la seva obra per a capturar moments efímers i inesperats en un entorn tranquil·litzant. Les imatges no estan enfocades perquè l'atenció de la càmera és en un altre punt. Les obres de Barth, en lloc de centrar-se en un paisatge detallat, exploren la idea d'atmosfera i de llum, ja que solen tenir una manca de definició tal que ja no documenten la realitat, sinó que mostren la percepció, per aquesta falta de precisió estableixen un conflicte entre la ment i la visió humana. Les fotografies d'aquesta artista demostren el domini de la composició i de l'equilibri. L'obra d'Uta Barth destrueix amb gran subtilesa les convencions de la representació visual, posant l'atenció sobre els límits que té l'ull humà.

## Bibliografia

* Pamela M. Lee, Jeremy Gilbert-Rolfe, Mateo Higgs. (2004) Uta Barth. Phaidon. ISBN 9780714841533.
* Uta Barth. (2010) The long now. New York, ISBN 978-0-9800242-4-1.
* Monica Millan. (2011) An Unofficial Biography of Uta Barth: Contemporary Abstract Photography. BiblioBazaar. ISBN 1241331421.
* Uta Barth. (2012) To draw with light, Annandale-on-Hudson, N.Y. : Photo Based Art, Inc. : Blind Spot, cop.

## Referències

* ↑ «Museu Guggenheim, col·leccions Online. Uta Barth» (en anglès). Arxivat de l'original el 2016-02-21. [Consulta: 3 gener 2016].
* ↑ Duesing, Chris. «Uta Barth» (en anglès), 12-07-2021. [Consulta: 12 novembre 2022].
* 1 2 3 «Tanya Bonakdar Gallery, Artist. Uta Barth» (en anglès).
* ↑ «Uta Bart». Journal Of Contemporary Art J.
* 1 2 «Art Institvte Chicago. Exhibitions. Uta Barth» (en anglès).
* ↑ The long now (en anglès), 2010. ISBN 978-0-9800242-4-1.

## Enllaços externs

* Uta Barth - Lloc web oficial
* Uta Barth- MacArthur foundation